Михаил Лермонтов
Живях сред мъка непрестанно…

Превод от руски: Николай Бояджиев, —

chitanka.info

Живях сред мъка непрестанно,

в мъгла на бъдещи беди…

Защо по-късно или рано

природата не ме роди?

Какво творецът ми предрече,

защо тъй страшно той пресече

надеждата на младостта?…

Той на любов и на омраза

ми даде чашата и каза:

ще те прославя по света!…

И във словата му уверен,

страстта на волята разбрал,

прозрях: бе моят дял измерен

с душевния ми идеал.

Добро и зло се биха в мене,

сподавях гласове свещени,

сълзи духа ми не гнетят;

той, като плод, лишен от сока,

увехна под скръбта жестока

сред знойния ми жизнен път.

За слава жаден, в дни сурови,

в духа човешки вникнах аз

през неразбраните покрови

на светски правила и страст.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.